Lögreglunni á Vesturlandi hafa borist nokkrar tilkynningar um grunsamlegar mannaferðir í umdæminu í janúarmánuði . Í einu tilviki var um innbrot og skemmdarverk að ræða . „ Þetta var í Borgarnesi og á Akranesi en rétt að allir sem einn hafi vara á sér og muni að læsa dyrum , loka gluggum og muna einnig eftir að læsa geymslum og bílskúrum , “ segir í tilkynningu Lögreglunnar á Vesturlandi . Í síðustu viku bárust tilkynningar um grunsamlegar mannaferðir frá íbúum við Bárugötu á Akranesi og Borgarvík í Borgarnesi , eins og greint var frá í Skessuhorni á miðvikudag . „ Í þessari viku hafa okkur borist tilkynningar um grunsamlegar mannaferðir að næturlagi á Akranesi , “ segir í tilkynningu lögreglunnar . „ Tekið var í hurðarhún á húsi við Höfðagrund og eins við Grenigrund . Í öðru tilvikinu var um tvo menn að ræða að sögn tilkynnanda , annar sagður hafa verið hávaxinn í svartri hettupeysu en hinn þybbinn í grárri hettupeysu . Tilkynnandi sagði þá hafa verið að taka í hurðarhún útidyrar og þegar hann leit út um gluggann sá hann þá við bílskúr hússins , “ segir lögregla og bætir því við að svo virðist sem þessir menn fari um stíga og garða og athugi hvort hús séu opin eða ólæst . „ Sérstaklega þarf að passa upp á innganga baka til svo sem frá görðum og einnig passa glugga sem mögulegt væri að komast inn um ef þeir eru ekki vel lokaðir . “ Leit lögreglu að þessum mönnum bar engan árangur og vill hún því hvetja íbúa til að gera nauðsynlegar varúðarráðstafanir . Snæfellskonur máttu sín lítils gegn Íslandsmeisturum Vals á útivelli þegar liðin mættust í Domino‘s deild kvenna í körfuknattleik í gærkvöldi . Valskonur voru sterkari allan tímann og sigruðu að lokum örugglega , 93 - 54 . Snæfell lék án Gunnhildar Gunnarsdóttur og Emese Vida og til að bæta gráu ofan á svart sneri Rósa Kristín Indriðadóttir sig illa snemma í leiknum og gat ekki haldið áfram . Upphafsfjórðungur Snæfells var afleitur , þar sem liðið skoraði aðeins fimm stig . Valskonur skoruðu hins vegar 29 stig og stóðu því með pálmann í höndunum strax eftir fyrsta leikhluta . Snæfellskonur léku miklu betur í öðrum leikhluta , en Valsliðið var engu að síður sterkara . Þegar flautað var til hálfleiks höfðu Íslandsmeistararnir 31 stigs forskot , 56 - 25 . Snæfell átti erfitt uppdráttar eftir hléið , skoraði aðeins tíu stig í þriðja leikhluta gegn 20 stigum Vals og staðan var 76 - 35 fyrir lokafjórðunginn . Snæfellskonur náðu rétt aðeins að klóra í bakkann í lokafjórðungnum , skoruðu þar 19 stig gegn 17 stigum Vals . Lokatölur voru 93 - 54 fyrir Val . Rebekka Rán Karlsdóttir var stigahæst í liði Snæfellskvenna með ellefu stig , Tinna Guðrún Alexandersdóttir skoraði tíu , Helga Hjördís Björgvinsdóttir var með níu stig og níu fráköst , Vera Pirttinen skoraði níu stig og tók sex fráköst , Amarah Coleman var með sex stig , Björg Guðrún Einarsdóttir skoraði fimm og þær Anna Soffía Lárusdóttir og Hrafnhildur Magnúsdóttir skoruðu tvö stig hvor . Sylvía Rún Hálfdánardóttir var atkvæðamest í liði vals með 24 stig , níu fráköst og sex stolna bolta , Kiana Johnson var með 23 stig , ellefu fráköst og sex stoðsendingar , Helena Sverrisdóttir skoraði 16 stig , tók níu fráköst og gaf sjö stoðsendingar og Dagbjört Samúelsdóttir var með 14 stig . snæfell situr í sjötta sæti deildarinnar með átta stig , fjórum stigum á undan Breiðabliki en tólf stigum á eftir Haukum í sætinu fyrir ofan . Næsti leikur liðsins er Vesturlandsslagur gegn Skallagrími fimmtudaginn 23. janúar . Sá leikur fer fram í Stykkishólmi . Fyrirtækið Veitur , dótturfélag Orkuveitu Reykjavíkur , hætti fyrir nokkrum árum reglulegum álestri heitavatns - og rafmagnsmæla á veitusvæði sínu . Um leið var álestri komið í hendur húseigenda eða leigjenda fasteigna . Á milli álestra skrifar svo fyrirtækið reikninga sem byggja á notkunarsögu viðkomandi fasteignar . Ef húseigendur og umráðamenn fasteigna láta langan tíma líða milli álestra , skapast hætta á að ef leynd bilun er komin upp í heitavatnskerfi , sem orsakar meiri vatnsnotkun en ella , kemur það ekki fram fyrr en löngu síðar , með tilheyrandi kostnaði , jafnvel svo hundruðum þúsunda króna nemur . Í verklagsreglum sem Veitur hafa sett sér segir að ef frávik verður á heitavatnsnotkun t.d. vegna bilunar í lokum , eða vatnsleka , er ábyrgðin á hendi húseiganda eða notandans . Veitur vinna hins vegar eftir þeirri meginreglu að koma til móts við notanda með bakfærslu 50% kostnaðar við það vatnsmagn sem bilun , staðfest og lagfærð af fagmanni , telst hafa valdið . Slík bakfærsla er þó einungis gerð einu sinni á hverja fasteign . Skessuhorn hefur heimildir pípulagningarmanns fyrir því að nokkrir húseigendur hafi verið að fá háa bakreikninga vegna frávika í heitavatnsnotkun . Hætta á slíku er þó mest hafi þeir vanrækt að senda reglulega inn álestrartölur . Bilun í frárennslisloka í húseign á Akranesi síðastliðið haust , sem uppgötvaðist ekki strax þar sem ríflega eitt ár leið á milli álestra húseiganda , orsakaði bakreikning frá Veitum upp á 280.000 krónur . Veitur komu hins vegar til móts við viðkomandi húseiganda með 140.000 króna afslætti , en skýrt var tekið fram að slíkur afsláttur yrði ekki gefinn aftur . Af þessu leiðir að ástæða er til að hvetja húseigendur og leigjendur fasteigna til að lesa mánaðarlega af vatns - og rafmagnsmælum í fasteignum sínum til að lágmarka tjón sem bilanir að þessu tagi geta valdið . Ólöf Snæhólm upplýsingafulltrúi Veitna segir í samtali við Skessuhorn að það sé auðvelt fyrir notendur að skila álestri . Það megi gera á vef Veitna , á Mínum síðum á vef Veitna , með tölvupósti , símtali eða skilaboðum á FB síðunni . „ Margir taka einfaldlega mynd af mælinum og senda okkur , “ segir Ólöf og bætir við að engir aðrir notendur á starfssvæði Veitna hafa staðið sig jafnvel í að skila álestrum og Akurnesingar . „ Þeir hafa sett met í skilum , “ segir hún . Skallagrímur vann nauman sigur á Grindavík , 58 - 55 , í kaflaskiptum leik í Domino‘s deild kvenna í gærkvöldi . Leikið var í Borgarnesi . Skallagrímskonur höfðu yfirhöndina lengst framan af fyrri hálfleik . Þær voru mun sterkari í upphafsfjórðungnum , leiddu frá fyrstu mínútu og höfðu átta stiga forskot eftir fyrsta leikhluta , 19 - 11 . Þær höfðu yfirhöndina í upphafi annars fjórðungs , en þá tóku Grindavíkurkonur að minnka muninn . Leikurinn var í járnum um miðjan leikhlutann áður en gestirnir náðu smá rispu og leiddu með fjórum stigum í hálfleik , 32 - 36 . Skallagrímskonur byrjuðu síðari hálfleikinn afar illa og voru stigalausar fram í miðjan þrijða leikhluta . Á meðan komust gestirnir þó aðeins fimm stig og leiddu 32 - 41 . Þá tóku Skallagrímskonur að minnka muninn , en Grindvíkingar skoruðu ekki stig síðustu fjórar mínútur leikhlutans . Eftir undarlegan þriðja leikhluta var staðan 40 - 43 , gestunum í vil og leikurinn galopinn þegar lokafjórðungurinn hófst . Skallagrímskonur voru ákveðnar í lokaleikhlutanum . Þær voru ekki lengi að taka forystuna af Grindvíkingum , sem fylgdu þó fast á hæla þeirra það sem eftir lifði leiks . Grindavíkurliðið náði að minnka muninn í eitt stig mjög seint í leiknum , en nær komust þær ekki . Skallagrímskonur settu tvö stig til viðbótar af vítalínunni og sigruðu með þremur stigum , 58 - 55 . Keira Robinson átti frábæran leik fyrir Skallagrím á báðum endum vallarins . Hún skoraði 22 stig , tók ellefu fráköst , gaf fimm stoðsendingar , varði sex skot og stal fimm boltum . Maja Michalska skoraði 13 stig og tók sex fráköst , Emilie Sofie Hesseldal var með tólf stig og 13 fráköst , Sigrún Sjöfn Ámundadóttir skoraði sjö stig og tók sjö fráköst og Gunnhildur Lind Hansdóttir skoraði fjögur stig . Jordan Reynolds var skoraði tólf stig og tók 14 fráköst í liði Grindavíkur , Hrund Skúladóttir skoraði tólf stig og tók fimm fráköst og Bríet Sif Hinriksdóttir var með tíu stig . Skallagrímskonur sitja í fjórða sæti Domino‘s deildarinnar með 20 stig , jafn mörg stig og Haukar í sætinu fyrir neðan en tveimur stigum á eftir liði Keflvíkinga . Næsti leikur liðsins er Vesturlandsslagur gegn Snæfelli fimmtudaginn 23. janúar . Sá leikur verður spilaður í Stykkishólmi . Svandís Jóna Sigurðardóttir í Ólafsvík lauk ökukennaranámi í vetur og hóf störf sem ökukennari í Snæfellsbæ um miðjan desembermánuð . Hún segir í samtali við Skessuhorn að þar með hafi langþráður draumur ræst . „ Ég hef stefnt að þessu allar götur síðan 2009 , “ segir Svandís í samtali við Skessuhorn . „ Ég kynntist konu þegar ég var í kennaranáminu sem sagði mér að hún hefði farið í ökukennaranám og fannst það alveg þrælsniðugt . Þetta var eitthvað sem ég gat vel hugsað mér að bæta við mig samhliða kennarastarfinu . Þegar ég skoðaði þetta nánar þá komst ég að því að hætt var að kenna ökukennaranámið við Kennaraháskólann . Það var ekki fyrr en fyrir um það bil tveimur og hálfu ári síðan að farið var aftur af stað með námið og þá hjá Endurmenntun Háskóla Íslands . Ég missti af skráningu í námið haustið 2017 og varð því að bíða í eitt ár , hóf námið haustið 2018 , “ segir hún . Sjá viðtal við Svandísi Jónu í Skessuhorni vikunnar . Sveitarstjórn Borgarbyggðar samþykkti á fundi sínum á föstudaginn tillögu fræðslunefndar um breytingar á fyrirkomulagi frístundastyrkja . Annars vegar snýst það um að frístundastyrkinn verður nú hægt að nýta í frístundstarf í öðrum sveitarfélögum en Borgarbyggð , en margir æfa íþróttir t.d. á Akranesi og vilja nýta styrkinn við æfingar þar . Hins vegar var sú breyting gerð að frístundastyrkurinn er skilgreindur sem ein upphæð sem hægt að að nýta hvenær sem er á árinu en deilist ekki á vorönn og haustönn . Bæjarstjórn Snæfellsbæjar kallar eftir því að breytingar verði gerðar á reglugerð um úthlutun byggðakvóta á fiskveiðiárinu 2019 - 2020 . Vill bæjarstjórnin að tekið verði tillit til þess að í ákveðnum byggðarlögum innan sveitarfélaga , eins og Snæfellsbæjar , séu ekki fiskvinnslur þó þar sé stunduð útgerð . Nefnir bæjarstjórn Arnarstapa og Hellissand sem dæmi um slíka staði . „ Rök bæjarstjórnar fyrir þessum breytingum er sú að staðreynd að á Arnarstapa og Hellissandi eru ekki reknar fiskvinnslur og því er ekki hægt að landa afla til vinnslu á þeim stöðum . Ef ráðuneytið verður við þessum óskum , þá mun byggðakvótinn nýtast innan sveitarfélagsins , en það skiptir miklu máli fyrir Snæfellsbæ að geta nýtt úthlutaðan byggðakvóta , “ segir um málið í fundargerð frá bæjarstjórnarfundi 9. janúar . Bæjarstjóra og bæjarritara var valið að ganga frá breytingartillögum til atvinnuvega - og nýsköpunarráðuneytisins , í samræmi við vilja bæjarstjórnar . Jens Heiðar Ragnarsson hefur verið ráðinn slökkviliðsstjóri Slökkviliðs Akraness og Hvalfjarðarsveitar . Bæjarstjórn Akraness samþykkti ráðningu hans einróma á fundi sínum 14. janúar . Alls sóttust ellefu eftir starfi slökkviliðsstjóra þegar starfið var auglýst , en einn dró umsókn sína til baka . Jens Heiðar er reyndur slökkviliðsmaður . Hann hefur starfað í slökkviliði Akraness og Hvalfjarðarsveitar frá árinu 1998 og hlaut löggildingu í starfi árið 2002 . Hann hefur auk þess reykköfunarréttindi og lokið námskeiði fyrir stjórnendur hlutastarfandi slökkviliða , sem og námskeiði þjálfunarstjóra II , að því er fram kemur á vef Akraneskaupstaðar . Jens hefur starfað sem stjórnandi á vettvangi , þjálfað og stýrt aðgerðum sem flokkstjóri klippiflokks við björgun fólks úr bílslysum frá því 2008 . Hann hefur starfað sem þjálfunarstjóri , skipulagt og stýrt æfingum slökkviliðsins og lagt fram æfingaáætlanir , sem og að kenna nýliðum slökkviliðsins . Hann er rafvirkjameistari að mennt og hefur auk þess fagréttindi sem raflagnahönnuður og raffræðingur . „ Hann býr yfir mikilli reynslu og þekkingu á virkni vélbúnaðar , viðhaldi og viðgerðum . Hann hefur unnið með fyrirbyggjandi viðhaldskerfi hjá m.a . Sementsverksmiðjunni , Norðuráli og Verkís . Sem starfsmaður hjá Verkís vann hann fyrir fjölda iðnfyrirtækja við hönnum , uppsetningu , verkeftirlit og prófanir á ýmsum búnaði , “ segir á vef Akraneskaupstaðar . Auk þess hefur Jens vinnuvélaréttindi og hefur lokið meiraprófi . Jens Heiðar er kvæntur Sonju Sveinsdóttur leikskólakennara og eiga þau þrjú börn . Magnús Ólafsson sagnamaður frumsýndi Öxina á sunnudag Öxin var frumsýnd fyrir fullu húsi á Sögulofti Landnámsseturs Íslands síðastliðinn sunnudag . Þar segir Magnús Ólafsson sagnamaður frá síðustu aftökunni hér á landi , þegar Agnes Magnúsdóttir og Friðrik Sigurðsson voru tekin af lífi fyrir morðin á Natani Ketilssyni og Pétri Jónssyni . Sýningin hófst kl. 14:00 , sunnudaginn 12. janúar . Þá voru nákvæmlega 190 ár upp á klukkustund frá því að Agnes og Friðrik voru hálfshöggvin á Þrístöpum í Vatnsdal að viðstöddum 150 manns , sem Björn Blöndal sýslumaður hafði stefnt þangað af því tilefni . Sagnamaðurinn Magnús var áður við búskap á Sveinsstöðum í Vatnsdal , eins og afi hans , langafi og langalangafi . Sonur hans býr nú á Sveinsstöðum . Fjölskylda Magnúsar tengist sögunni því árið 1934 , 104 árum eftir aftökuna , voru afi hans og faðir fengnir til aðstoðar þegar bein Agnesar og Friðriks voru flutt í vígða mold . Segir Magnús m.a. frá mögnuðum atburðum sem þeim gjörningi tengjast , í tengslum við atburði sögunnar . Sagnamaður af guðs náð Magnús Ólafsson er sagnamaður af guðs náð , er einn þeirra sem heldur uppi heiðri hefðbundinnar íslenskrar frásagnarlistar . Hann hefur hljómþýða rödd sem þægilegt er að hlusta á og engum dylst sem á hann hlýðir að Magnús þekkir söguna um síðustu aftökun á Íslandi eins og handarbakið á sér , ef ekki betur . Frásögn Magnúsar er ítarleg og skipulega fram sett . Frásagnarstíllinn er rólegur og yfirvegaður og stemningin á Söguloftinu var í senn afslöppuð og heimilisleg . Inn í frásögn sína skýtur Magnús ýmsum skemmtilegum atriðum , svo sem vísum og fleira stuttu skemmtiefni sem í ófá skipti kitlaði hláturtaugar gesta , en alltaf af virðingu fyrir persónum og leikendum sögunnar . Tilgangur frásagnarinnar er enda að fræða fólk og skemmta . Hvort tveggja gerir Magnús listavel og óhætt að mæla heilshugar með Öxinni fyrir alla áhugasama . Anna Kristjánsdóttir hefur verið ráðin skrifstofustjóri hjá Akraneskirkju . Hún vann í nærri 21 ár hjá Speli , fyrst sem aðalbókari og svo síðasta árið sem framkvæmdastjóri fyrirtækisins . Anna hefur því mikla reynslu af bókhaldi . Þá hefur hún starfað í Slysavarnadeildinni Líf þar sem hún lauk m.a. námskeiði í sálrænni skyndihjálp . „ Þetta starf freistaði mín fyrst og fremst vegna þess að ég hef lengi haft áhuga á að vinna með einhverjum hætti fyrir kirkjuna og bókhaldsþekking mín og þekking mín á rekstri kemur hér að góðum notum , “ segir Anna í samtali við Skessuhorn . Nú árið 2020 verða tíu ár liðin frá því starfsemi hófst í Frystiklefanum í Rifi . Í tilefni þeirra tímamóta ætla aðstandendur menningarhússins , í samstarfi við bakhjarla og velunnara , að færa öllum íbúum Snæfellsbæjar ársmiða að gjöf . Veitir ársmiðinn hverjum þeim sem hefur skráð lögheimili í Snæfellsbæ aðgang að öllum viðburð Frystiklefans á árinu 2020 . „ Með þessu sendum við þakkir til samfélagsins . Án ykkar mætingar og stuðnings væri starf okkar tilgangslaust . Til hamingju með afmæið okkar , þetta verður brjálæðislega skemmtilegt ár , “ segir á Facebook-síðu Frystiklefans . Fyrsti viðburður ársins er leiksýningin Ókunnugur , sem sýnd verður á föstudagskvöld og á laugardag verða tónleikar með Hipsumhaps . Markaðsstofur landshlutanna setja upp kaupstefnuna Mannamót fyrir samstarfsfyrirtæki sín á morgun , fimmtudaginn 16. janúar . Viðburðurinn verður haldinn í Kórnum í Kópavogi . Eftirspurn ferðaþjónustufyrirtækja sem vilja vera með bás á sýningunni hefur aldrei verið meiri en alls verða 270 fyrirtæki með bás . Þá hafa að meðaltali um 800 gestir komið á sýninguna síðustu ár . Mannamót markaðsstofanna er kynningarvettvangur ferðaþjónustunnar á landsbyggðinni og tækifæri til að koma á fundum fagaðila í greininni . „ Mannamót er haldið af Markaðsstofum landshlutanna í samstarfi við flugfélagið Erni og Isavia , “ segir í tilkynningu . Á tólfta tímanum í gærkvöldi féllu alls þrjú stór snjóflóð á Vestfjörðum ; tvö á Flateyri og eitt úr fjallinu handan Suðureyrar í Súgandafirði . Það flóð olli flóðbylgju sem skall á höfnina og strandlengjuna við þorpið á Suðureyri . Enginn slasaðist þar en eignatjón er talsvert . Á Flateyri féllu tvö stór snjóflóð með tveggja mínútna millibili . Flóðvarnargarðar í hlíðinni ofan við þorpið virðast hafa að mestu komið í veg fyrir að flóðin féllu á hús , en þó fór spýja úr öðru þeirra yfir garðinn og í gegnum hús ofarlega í þorpinu . Fjórir voru í húsinu , kona og tvö ung börn sluppu en unglingsstúlka grófst undir snjó í herbergi sínu . Heimamenn í björgunarsveitinni höfðu snör handtök og tókst að koma stúlkunni til bjargar á innan við hálftíma , lítið slasaðri og hlúðu að henni . Önnu slys urðu ekki á fólki . Hins vegar er eignatjón í báðum þorpunum gríðarlegt , einkum á höfninni á Flateyri þar sem annað snóflóðið endaði og orsakaði flóðbylgju og eyðileggingu . Mikill viðbúnaður var settur í gang strax í gærkvöldi og neyðarstigi lýst yfir . Það þýðir hæsti forgangur allra björgunar - og viðbragðsaðila sem í hlut eiga . Svæðisstjórn almannavarna á Vestfjörðum var samstundis virkjuð og Samhæfingarmiðstöðin í Skógarhlíð sömuleiðis . Ófært er landleiðina milli byggða á Vestfjörðum vegna fannfergis . Lán var að varðskipið Þór var í gærkvöldi statt í Ísafjarðarhöfn og var skipið sent af stað með mannskap og búnað til Flateyrar . Mikinn óhug setti að íbúum á þessum svæðum Vestfjarða enda fannfergi mikið og einangrun vegna ófærðar sem rekja má til óveðurs undanfarna daga . Nú í birtingu verður auðveldara að meta tjón og stærð flóðanna , en ljóst að þau voru gríðarlega stór . Myndir sem birst hafa úr höfninni á Flateyri vitna vel um það tjón sem þar varð , þegar allir bátar slitnuðu frá bryggju , nokkrir sukku og smábátabryggjan hreinlega sópaðist burtu . Mikil mildi er hinsvegar að snjóflóðin virðast ekki hafa grandað fólki , engra er saknað . Ljóst er að fjölmörgum var afar brugðið við þessi tíðindi sem fóru að berast á rafrænum fjölmiðlum undir miðnætti í gær . Fréttamenn Stundarinnar eru vel tengdir Flateyri og sögðu fyrstu fréttir á vef sínum . Aðrir fjölmiðlar ræstu út mannskap og smám saman fóru línur að skýrast fyrir þeim sem voru að fylgjast með tíðindum að vestan . Strax af fréttum Stundarinnar varð umfang flóðanna ljóst og þegar komið var vel framyfir miðnætti gátu margir andað léttar þegar ljóst þótti að ekki hefði orðið manntjón . Hins vegar eru aðstæður víða á Vestfjörðum með þeim hætti að veruleg snjóflóðahætta er áfram . Því gildir áfram neyðarstig sem almannavarnir lýstu yfir strax um miðnætti í gærkvöldi . Nú þegar tekur að birta mun verða hægt að greina nánar frá umfangi flóðanna og þeirri eyðileggingu sem þau skildu eftir sig . Rétt er að benda á að Ríkissjónvarpið verður með aukafréttatíma í sjónvarpinu á hádegi . Einnig verður hægt að fylgjast með útsendingu á netinu . „ Ég hef alltaf haft mikinn áhuga á mat og eldmamennsku en ég var aldrei að pæla í að læra kokkinn , “ segir tvítugi Skagamaðurinn Anton Elí Ingason en um þessar mundir er hann að undirbúa sig fyrir Ólympíukeppni í matreiðslu sem fram fer á Indlandi í lok þessa mánaðar . Anton er fæddur og uppalinn á Akranesi og hefur hvergi annars staðar búið . Hann gekk í Brekkubæjarskóla og fór svo í kokkanám í lok ársins 2015 á veitingastaðnum Galito á Akranesi . „ Það ver vinur minn , Ari Jónsson , sem sagði mér að skoða kokkanámið því það væri algjör snilld . Hann sagði mér frá skipulagi námsins og mér fannst það bara hljóma vel , en maður er bara að vinna á veitingastað í tvö og hálft ár , á launum , og lærir helling . Svo eru þetta þrjár annir í skóla , “ segir Anton . Anton Elí setur stefnuna hátt og er nú á leið utan til keppni í kokkeríi í lok mánaðar . Sjá spjall við hann í Skessuhorni sem kom út í dag . Föstudagurinn DIMMI verður haldinn í fjórða sinn í Borgarbyggð um næstu helgi . Þá eru íbúar hvattir til að taka hvíld frá raftækjum og njóta samverunnar með fjölskyldu og vinum , hafa raunveruleg samskipti í stað rafrænna samskipta , brjóta upp á hversdagsleikann og lesa Skessuhorn við kertaljós . „ Þemað í ár er samvera fjölskyldunnar sem ég held að sé mjög viðeigandi á þessum árstíma þegar eiginlega allt er frekar leiðinlegt , jólin búin en þorrablótin ekki byrjuð og allt svo dimmt , “ segir Eva Hín sem skipuleggur viðburðinn ásamt Heiði Hörn . Í ár verður skrautfjöður viðburðarins ráðgátuleikur með sögulegu ívafi úr Egilssögu . „ Landnámssetur Íslands styður dyggilega við bakið á viðburðinum og mun bjóða öllum fjölskyldum frítt á Egilssýninguna alla helgina . Þannig geta allir sótt sér kunnáttu til að leysa ráðgáturnar farsællega , “ segir Eva Hlín . Ráðgátuleikurinn er ætlaður fyrir alla fjölskylduna að leysa saman og reynir leikurinn á útsjónarsemi og samskipti . Leikurinn ætti að taka um 40 - 75 mínútur og hefur fólk til klukkan 19 á sunnudaginn til að ljúka honum . Fólk fær þátttökuseðla á Landnámssetrinu með vísbendingum sem koma fólki áfram á milli ákveðinna pósta þar sem fjölskyldurnar safna stimplum á seðilinn . Nöfn þátttakenda fara svo í pott og dregnir verða út vinningshafar mánudaginn 20. janúar . DIMMA vasaljósagangan er fastur viðburður þennan DIMMA föstudag og búið er að setja upp endurskinsmerki sem vísa fólki í gegnum skóginn hjá Bjargi . Klukkan 17:30 á föstudeginum verður kuldagallajóga í rjóðri skógarins þar sem spilað verður á gong . „ Það verður örugglega ótrúlega gaman að ganga þarna með vasaljósin á meðan gongið ómar , “ segir Eva Hlín . Klukkan 18 mun Hjörleifur sagnamaður segja rökkursögur . Stundvíslega klukkan 20:17 verður Sjóbaðsfélagið með DIMMA dýfu þar sem allir eru hvattir til að skella sér í sjóbað . „ Ég veit að meðlimir í öðrum sjósunds - og sjóbaðsfélögum ætla að koma svo vonandi verður fjölmenni . Við skellum okkur svo saman í pottana við sundlaugina í Borgarnesi eftir sjósundið , “ segir Eva Hlín . Nánari upplýsingar um viðburðinn er hægt að finna á Facebooksíðu föstudagsins DIMMA . Steinunn Inga Óttarsdóttir er nýr skólameistari Fjölbrautaskóla Vesturlands á Akranesi . Hún var skipuð í embætti snemma desembermánaðar og hóf störf 2. janúar síðastliðinn . Skólastarf hefur henni lengi verið hugleikið og kannski má segja að skólastjórnun sé henni í blóð borin . Faðir hennar var kennari og skólastjóri , móðir hennar og systir einnig . Skessuhorn hitti Steinunni að máli á skrifstofu skólameistara síðastliðinn fimmtudag og fékk að kynnast henni örlítið . Sjá viðtal við Steinunni Ingu í Skessuhorni sem kom út í morgun . Hólmarinn Ísak Hilmarsson og Gréta María kona hans safna fæðingarsögum feðra fyrir bók sem þau ætla að gefa út . Hugmyndin kviknaði síðasta sumar en þar sem Gréta er ljósmóðir eru fæðingar oft ræddar í vinahópi þeirra hjóna . „ Ég sagði við hana síðasta sumar að kannski væri sniðugt að safna saman fæðingarsögum feðra og gefa út . Ég verð samt að viðurkenna að ég sagði þetta meira í gríni en Grétu fannst þetta svo frábær hugmynd að við fórum að skoða þetta af alvöru og sáum að þetta var ekki svo galin hugmynd , “ segir Ísak í samtali við Skessuhorn . Þau byrjuðu á að afla sér upplýsinga og skoða hvort það væru til sögur eða bækur með upplýsingum um fæðingarsögur feðra . „ Ég held að ég hafi fundið tvær frásagnir frá feðrum á netinu . En það voru mun fleiri sögur frá mæðrum , eðlilega þar sem þær eru í miklu aðalhlutverki í fæðingum , “ segir Ísak . Í Skessuhorni sem kom út í dag er nánar rætt við Ísak en auk þess birt hans eigin fæðingarsaga ; reynslusaga föður þegar fyrsta barn þeirra hjóna var væntanlegt og um fæðingu þess . Akraneskaupstaður efnir í næstu viku til íbúaþings þar sem atvinnulíf á Akranesi verður til umræðu . Markmið þingsins er að fá íbúa og fyrirtækjaeigendur að borði og ræða uppbyggingu atvinnulífs á Akranesi með sérstakri áherslu á Breið og nágrenni , í samstarfi við Brim og fleiri fyrirtæki . „ Metnaður bæjarins er að byggja upp öflugt atvinnulíf á Akranesi í góðu samstarfi fyrirtækja , félagasamtaka , stofnana og íbúa , “ segir í tilkynningu . Fundarstjóri verður Sævar Freyr Þráinsson bæjarstjóri en með honum verða Steinþór Pálsson og Sævar Kristinsson frá KPMG . „ Á fundinum verða kynntar nýjar sviðsmyndir um framtíð atvinnulífs á Vesturlandi . Í kjölfarið verða ræddir ólíkir valkostir um uppbyggingu atvinnulífs á Akranesi með áherslu á Breið og nágrenni . Boðið verður upp á súpu og brauð . Þingið verður haldið á Garðavöllum , frístundahúsi Golfklúbbsins Leynis , miðvikudaginn 22. janúar frá kl. 18:00 - 20:00 . Til að áætla fjölda og undirbúa veitingar er óskað eftir tímanlegri skráningu á www.akranes.is / is / ibuathing Akraneskaupstaður hvetur íbúa til að skrá sig og fjölmenna . Á fundi sveitarstjórnar Hvalfjarðarsveitar í gær var samþykkt erindi þar sem tilkynnt er um fyrirhugaða undirskriftasöfnun í Hvalfjarðarsveit þar sem óskað verði eftir almennri atkvæðagreiðslu vegna ákvörðunar sveitarstjórnar um sölu ljósleiðarakerfis í eigu Hvalfjarðarsveitar . Samþykkt var á fundinum að undirskriftasöfnun skuli hefjast 27. janúar nk. og verða lokið 24. febrúar nk . Sveitarstjóra var falið að tilkynna ábyrgðaraðilum og Þjóðskrá Íslands um niðurstöðuna . Töluvert var um framkvæmdir á vegum Stykkishólmsbæjar á síðasta ári . Í nýjárspistli sem Jakob Björgvin Jakobsson bæjarstjóri ritar á heimasíðu bæjarins segir hann framkvæmdir við skólalóðina hafa byrjað í júní og gengið vel . „ Þá voru m.a. tveir stærstu göngustígarnir í Stykkishólmi malbikaðir í sumar auk eins lítils , en þetta var eitt skrefið að bættum samgöngum á milli hverfa í Stykkishólmi , ásamt því að göngustígar í bæjarlandinu voru lagfærðir og / eða endurbættir . Með þessum framkvæmdum var stórum áföngum náð í átt að bættum samgöngum fyrir gangandi og hjólandi vegfarendur í Stykkishólmi og á komandi árum er gert ráð fyrir að enn betur verði gert hvað varðar göngustíga og gönguleiðir í Stykkishólmi . “ Þá segir Jakob Björgvin að undurbúningur vegna uppbyggingar og um leið breytingu á hluta húsnæðis sjúkrahússins í Stykkishólmi fyrir hjúkrunarheimili miði vel áfram , en að verkefninu koma Framkvæmdasýsla ríkisins , Ríkiseignir , Heilbrigðisráðuneytið , Heilbrigðisstofnunar Vesturlands ásamt Stykkishólmsbæ . „ Gert er ráð fyrir að framkvæmdir hefjist á þessu ári en þar munu líta dagsins ljós 18 ný hjúkrunarrými í stað þeirra sem eru á dvalarheimilinu . Auk þess verður aðstaða bak - og endurhæfingardeildar bætt til muna . Þessar endurbætur munu bæta þjónustu og styrkja stöðu sjúkrahússins . “ Byggingariðnaður með blóma Jakob Björgvin segir mikla grósku hafa verið í byggingariðnaði og mannvirkjagerð í Stykkishólmi undanfarin ár . „ Mörg ný íbúðarhús hafa risið og fleiri munu rísa á þessu ári . Við það bætist að viðhald og endurbætur á eldri húsum hafa einnig verið áberandi . Húsnæðisverð er hátt og fasteignir ganga kaupum og sölum . Það er því deginum ljósara að í Stykkishólmi vill fólk búa enda hefur íbúafjöldi farið ört vaxandi undanfarin ár . Fjöldi framkvæmda í bænum var á vegum framtakssamra Hólmara og fyrirtækja . Af þeim má nefna að húsnæði Marz - sjávarafurða , sem áður var pósthús , fékk t.a.m. andlitslyftingu , unnið er að því að breyta Langaskúr í jógahof , miklar framkvæmdir standa nú yfir á Hótel Stykkishólmi , aðstaða í stúkunni í íþróttamiðstöðinni var bætt svo um munar þegar ný sæti voru sett upp , ásamt viðhaldi og endurbótum íbúðarhúsa um allan bæ að ótöldum þeim íbúðarhúsum sem risu og / eða hafist var handa við að reisa og munu rísa á árinu 2020 , “ segir m.a. í nýjárspistli bæjarstjóra Stykkishólms .